
    árbore / galaxia

  


  
    Cuspo os chícharos agochados no colchón


    coma se fosen balas.


    Carlos Negro


    Penúltimas tendencias

  


  
    Personaxes


    Xerlo: Detective privado.


    Amara: Detective privada.


    Rei: Rei ou Súa Miña Maxestade.


    Dormente: Tamén coñecida como Bela Dormente.


    Branca: Amiga de Dormente.


    Malévola: Fada mala, malísima.


    Toniño: Fillo de Malévola, que non herdou a maldade de súa nai.


    Raíña: Raíña ou Súa Miña Maxestade.


    Vella: Vella xorda ou vello, quizais, que cambiou o fuso polo bingo.

  


  
    Pre-ACTO


    O escenario, con pouca luz, ten unha mesa 
de escritorio onde están sentados Xerlo e Amara. Na mesa hai moito papelorio e unha luz 
de lámpada de mesa.


    Un cartel ao fondo pon en letras ben grandes XASA (Xerlo e Amara, Detectives Privados, S. A.)

  


  
    Escena 1


    Xerlo


    (Engurra un papel e tírallo a Amara). Canastra!!!


    Amara


    (Sobresaltada ao recibir o proxectil de papel na cabeza.) Que fas?


    Xerlo


    Un proxectil de papel, pois, ti non fas nada.


    Amara


    Incorrecto.


    Xerlo


    Levas toda a mañá calada, sen dicir nin pío.


    Amara


    Correcto.


    Xerlo


    Pois iso, que non fas nada.


    Amara


    Incorrecto novamente. Que non diga nada, non significa que non faga nada.


    Xerlo


    E pódese saber que estás facendo?


    Amara


    Estou pensando, estrugando a cachola, comendo os miolos, poñendo a ferver a cabeza, a…


    Xerlo


    Xa entendín, non preciso máis explicacións.


    Amara


    Ti levas toda a mañá dándolle ao peteiro e, porén, non fas nada.


    Xerlo


    E que había de facer? Non hai nada que facer!


    Amara


    Pois haberá que estrugar os miolos para sacar este negocio adiante, digo eu?


    Xerlo


    A min só se me ocorre matar a alguén e que logo nos contraten para ir investigar o asasinato.


    Amara


    Non sería mala idea, se non fose unha solemne parvada!


    Xerlo


    Estou esperando que ti me digas algo mellor.


    Amara


    Pois hai que adaptarse aos tempos! Hai que facer publicidade na rede, lanzar unha campaña publicitaria agresiva e directa, darse a coñecer no Facebook, no Instagram…


    Xerlo


    Non sei que che diga, hai algo na túa exposición que non me cadra, non sei que será… (Retranqueiro.) Ah, imos ver, xa o teño! (Cabreado.) Como nos imos dar a coñecer se somos detectives privados? Que clase de seguimentos iamos facer se todo o mundo sabe quen somos? Xa imaxino a nosa cara por todas as partes e os asasinos fuxindo de nós e escachando coa risa.


    Amara


    Canto hai que non temos un caso?


    Xerlo


    Non sexas esaxerada, aínda a semana pasada estivemos traballando nun caso.


    Amara


    (Con sorna.) Ai si, xa non me lembraba, o caso do gato desaparecido.


    Xerlo


    E atopámolo, non?


    Amara


    Ti chámaslle caso a calquera cousa.


    Xerlo


    Non era un gato calquera, era o Gato Negro.

    Amara


    Tanto ten que fose negro coma que fose pedrés, non deixaba de ser un gato.


    Xerlo


    O Gato Negro é un gato moi importante. É un gato literario, é un gato con historia, é un gato mítico, é un gato…


    Amara


    É un gato e punto. Un gato subido a unha árbore. Iso non era traballo para nós, era traballo para os bombeiros.


    Xerlo


    A meiga que o buscaba pagounos, non?


    Amara


    Pagou, mais ese caso non nos dá prestixio.


    Xerlo


    Dános cartos.


    Amara


    Os cartos non son todo, querido Xerlo! Nós precisamos un caso de envergadura, un caso grande que saia na prensa, que nos dea fama.


    Xerlo


    Como que?


    Amara


    Un secuestro, un triplo asasinato, unha bomba, un asasino en serie, un desfalco bancario…


    Xerlo


    (Arrepiado.) Dásme medo!


    Amara


    Non sexas mexericas, con medo non se vai a sitio ningún. Eses son os casos que marcan a diferenza entre un detective de primeira e un detective de segunda.


    Xerlo


    Creo que prefiro seguir en segunda división.


    Amara


    Entón vai ser mellor que disolvamos o negocio.


    Xerlo


    Amara, por favor, ti cres que asasinan xente todos os días, que secuestran xente todos os días, que hai desfalcos nos bancos todos os días?


    Amara


    Pois claro que si, Xerlo, claro que si!


    Xerlo


    Pero ti en que mundo vives?


    Amara


    No mundo real, Xerlo, ao contrario ca ti, que vives no país dos contos.


    Petan na porta…

  


  
    Escena 2


    … e entra un señor cunha coroa na cabeza.


    Rei


    Pódese pasar?


    Xerlo


    Adiante!


    Amara


    Que desexa vostede?


    Rei


    Son vostedes os famosos detectives XASA?


    Xerlo


    Os mesmos!


    Amara


    (Sinalando a Xerlo.) O mesmo e (Sinalándose a ela.) a mesma.


    Rei


    Un pracer coñecelos!


    Amara


    E a quen temos nós o pracer de coñecer?


    Rei


    Son o Rei.


    Xerlo


    O Rei?


    Amara


    Que Rei?


    Rei


    O Rei, que rei vou ser, o Rei.


    Xerlo


    E non ten nome?


    Rei


    Teño moitos, mais todo o mundo se puxo de acordo en chamarme Rei ou “Súa maxestade”.


    Amara


    A súa?


    Rei


    Non, a súa.


    Xerlo


    A miña?


    Rei


    (Irritado.) A de todos vostedes!


    Xerlo


    Hai que ver canta maxestade ten vostede!


    Amara


    Ten maxestade para todos!


    Rei


    (Un pouco anoxado.) Vin ata aquí, dende moi lonxe, porque me falaron ben do seu traballo, mais xa estou pensando que foi un erro.


    Xerlo


    Vostede desculpe, súa maxestade, digo miña maxestade…


    Amara


    Maxestade de todos, en que o podemos axudar?


    Rei


    Teño un problema moi grave. (Suspira triste.).


    Amara e Xerlo póñenlle unha cadeira no medio da escena, séntano e acósano a preguntas.


    Xerlo


    (Collendo a cadeira.) Pois veu vostede ao lugar axeitado.


    Amara


    (Sentándoo.) Póñase cómodo e cóntenos ese problema.


    Rei


    A miña filla, a princesa, está coma morta.


    Xerlo


    Coma morta?


    Amara


    Entendo que semella morta, pero que non está?


    Rei


    Efectivamente.


    Amara


    Ou sexa, que está durmida?


    Rei


    Si, está durmida.


    Xerlo


    (Logo de pensar un pouco.) Pois non consigo ver o problema.


    Rei


    O problema é que leva durmida xa vai para un ano.


    Xerlo


    Abofé que tiña sono a rapariga.


    Amara


    E á súa maxestade, que neste caso tamén é o seu pai, non se lle ocorreu espertala?


    Rei


    Xa fixen de todo por espertala, mais non hai maneira.


    Xerlo


    E probou a berrarlle preto da orella? Miña nai facíamo a min cando era cativo, para que me erguese, e non fallaba, saltaba polo aire.


    Rei


    Probei e nada.


    Amara


    Probou a botarlle un cacharro de auga fría pola cachola abaixo?


    Rei


    Probei e nada.


    Xerlo


    Probou a queimarlle a man cunha candea acesa?


    Rei


    Probei e nada.


    Amara


    Probou…


    Rei


    (Erguendo.) Basta xa! Probei de todo e nada. Dígolles que está coma morta. Só se ergue polas noites e, medio somnámbula, ponse a comer.


    Xerlo


    Non é de estrañar, é moito tempo un ano sen meter nada no boche. Eu non podería resistilo.


    Rei


    A súa maxestade, a Raíña, está farta de chorar.


    Amara


    Hai outra maxestade máis?


    Rei


    A miña esposa, a Raíña.


    Xerlo


    E tamén se chama “súa maxestade”?


    Rei


    Claro, ela mais eu, somos as Súas maxestades, os Reis.


    Amara


    Tremenda leada! E non lles sería máis doado chamarse polo seu nome de pía?


    Rei


    (Molesto.) Creo que vin ao lugar errado. (Tenta marchar.)


    Xerlo


    (Reténdoo.) Desculpe a miña socia, miña súa maxestade.


    Rei


    Non sei, dáme a min que non son vostedes de fiar.


    Amara


    Si, descúlpeme súa maxestade, digo, miña maxestade, estaremos encantados de axudalo.


    Rei


    Está ben! Preciso que atopen a persoa que deixou nese estado de sono a miña filla.


    Xerlo


    Persoa? Deduzo que desconfía vostede de alguén.


    Amara


    Elemental, querido Xerlo, senón non viría por aquí.


    Xerlo


    Podería tratarse dun sono natural e non inducido.


    Rei


    A miña filla é froito dun esconxuro.


    Xerlo


    Un esconxuro?


    Rei


    Está vostede xordo? Sempre ten que repetir todo o que digo?


    Amara


    Descúlpeo, súa maxestade, digo miña súa maxestade, ás veces é duro de orella. (Mirando a Xerlo con mala cara.) Continúe vostede…


    Rei


    Xa non sei nin por onde ía…


    Xerlo


    Falaba vostede dun esconxuro…


    Rei


    Si, un esconxuro; a miña filla foi vítima dun esconxuro cando tan só era unha meniña de chupete.


    Amara


    (Mirando a Xerlo cun sorriso.) Para que nos entenda aquí o meu socio, un esconxuro vén sendo un mal de ollo, un mal fado…


    Rei


    Si, un mal fado froito da maldade dunha mala fada.


    Xerlo


    Unha fada?


    Rei / Amara


    (Berrando.) Si, unha fada!


    Xerlo


    Está ben, está ben! Vaia xenio!


    Rei


    Como dicía, unha mala fada quixo castigarme a min e pagounas a miña

